Primul sens al cuvântului kitsch este „Termen folosit pentru a desemna un obiect decorativ de prost gust”. Așa zice la Dex. Aceeași carte ne explică termenul de inutilitate ca fiind „lipsă de utilitate; neutilitate, zădărnicie”. Astfel, când te gândești ca timișorean la kitsch inutil, e clar că unul dintre primele lucruri care-ți apar în minte este fântâna cu lumini și culori propusă de primarul Nicolae Robu.

Cea mai rară Dacie din lume

Să-ți împrospătez un pic memoria. În 2012, înainte de a deveni primar, Robu promitea „sistem de show de muzică, apă și lumini pe Bega”. Bănățenii au fost acaparați de stupoare, însă, căci în 2015 au aflat cu mare dezamăgire că Bega nu e suficient de adâncă pentru proiectul grandios. S-a găsit însă repede soluția de a muta minunăția în Parcul Botanic, un loc recunoscut de locuitorii orașului drept o oază de relaxare și destindere.

Citește și: Proiectele absurde ale primarului din Timișoara îi fac pe Mazăre și Oprescu să pară plictisitori

În vară, niște rebeli au inițiat o petiție împotriva monumentului multicolor. Am fost atunci să discut cu câțiva semnatari ai ei. Proiectul a revenit în atenția publică, și recent s-a aflat că ar trebui să plătim patru milioane de euro pentru acesta, adică dublu față de suma vehiculată inițial. Mai mult, terenul pe care ar urma să fie făcută fântâna a fost scos din zona spațiilor verzi într-un mod dubios.

Zidul care încurcă proiectul și în parc.

Nu în ultimul rând, lucrările de construcție ar fi lângă unul dintre zidurile vechii cetăți a orașului, așa că există o problemă de legislație când vrei să construiești așa aproape de monumente de patrimoniu sau istorice.

Am dat o tură în zona Parcului Botanic, ca să văd dacă timișorenilor mei li se pare mare noua sumă, dacă ar folosi-o în același scop sau dacă au alte idei de investiții, mai mult utile decât metacromatice.

Alex

„Aș face școli. Eu pe profil tehnic aș zice să se facă mai multe, dar asta ar trebui să se analizeze de către specialiști. Sau, dacă ar fi musai să se facă fântâna, măcar luminile nu le-aș pune pe ea, ci în parc, că și-așa e întunecat. De insistat, Robu insistă cu ea pentru că-i prea încăpățânat. Nu cred că-i vorba de spălare de bani sau ceva. De ce-i așa încăpățânat? Bad habits de la cariera lui de profesor universitar.”

Barbara

„Eu lucrez într-o clinică și văd că este mare nevoie de îngrijirea pacienților, cei care se află într-un stadiu foarte grav. Aș face o clinică de îngrijiri paliative. Fiindcă acasă nu sunt condiții, ar fi o idee genială. Or fi bune și fântânile, dar înainte de design, avem nevoie să îngrijim oamenii care trăiesc în acest oraș, ca să poată să privească designul.

Citește și: Ce ar trebui să știi despre crucile dispărute de pe Catedrala din Timișoara care au inflamat netul

Nu scrie niciunde că un om, dacă este pe sfârșitul vieții, trebuie să sfârșească în condiții mizere. Lucrez într-o secție de chirurgie oncologică și văd că sunt pacienți care din punctul de vedere al actului medical e musai să fie externați. Asta ar fi prioritar în Timișoara, pentru că nu cred că sunt așa de multe.”

Kate (studentă din Grecia)

„Cred că există priorități mai mari în oraș. Eu sunt din Grecia și studiez Medicina aici. După mine, ar trebui să se dezvolte mai mult și cartierele, căci dacă părăsești Centrul e ca și cum te-ai duce într-un alt oraș. Acolo cred că ar trebui șă-si concentreze eforturile. M-ar face să mă simt mult mai sigur și-n restul orașului, dacă ar face asta. O fântână nu mi se pare prioritară.”

Ruben

„În loc să facă infrastructură și ce trebuie pe-aici, el face fântână. Super. Cu patru milioane de euro, aș face în primul rând parcări. După aceea, străzi mai bune. Și spitale, și școli. Fără biserică.

Cred că tot insistă să ne înfrumusețeze viața cu fântâna asta ca să spele bani. Toți care ne conduc sunt niște ordinari. Nu cred că mai durează mult până timișorenii vor izbucni. Așa sper. Eu lucrez în Germania. Nemții, până să înfrumusețeze priveliștea, au avut multe alte priorități. Dar dacă or să fie proteste aici o să ies și eu.”

Valeriu

„Eu cred că proiectul e foarte bun. Atât timp cât nu se distruge ceva, pe-un spațiu liber se poate construi. Va fi un punct de atracție și va aduce multe beneficii. În multe orașe se găsește așa ceva. Dar nu cunosc legislația legată de monumentele de patrimoniu. Nu știu dacă suma de patru milioane e mare, căci nu sunt de specialitate. Iar asta nu aprobă doar primarul, ci consilierii locali.”

Rozina

„Nu știu ce să spun despre fântână. Primarul a făcut multe lucruri, dar despre fântână n-am auzit. Atâtea milioane de euro ar fi bune pentru cei care mănâncă din gunoaie. Poate și mai puțin decât atât. Că ți se rupe sufletul, atât pentru ei, cât și pentru cei bolnavi, pentru care nu sunt bani de medicamente. Și-așa a investit destul, și bine, și rău.”

George

„Nu cred că-i o idee foarte bună. Poate că ar putea să facă și altceva, nu doar o fântână. Patru milioane pe-o fântână cu lumini și niște muzică? Mai degrabă aș pune bănci în parc, de banii ăia. Și alte chestii, nu doar o fântână care arată OK și-atât. Neapărat aș face și piste de biciclete, căci chiar acum mă plimbam prin zone în care nu-s piste, și de multe ori era să mă cert cu șoferii care erau să intre-n mine.”

Virgil

„Mă, sincer, nu știu prea multe despre fântâna asta. Poate până la sfârșit o să fie și mai mult de patru milioane de euro. Eu banii ăia i-aș cheltui pe altceva, ca de exemplu pe drumuri, că-s pline de gropi. Ar fi o investiție publică mai bună, că ar beneficia mai mulți de ele. Probabil că tot insistă cu asta pentru a copia alte orașe, ca Deva.”